# Raymond Wilder

Raymond Wilder (Palmer, 3 de novembre de 1896 - Santa Barbara, 7 de juliol de 1982) va ser un matemàtic estatunidenc.

## Vida i Obra

Nascut en una família de musics, tocava la trompeta a l'orquestra familiar a fires i festes. La seva habilitat amb el piano li va permetre guanyar-se la vida fent d'acompanyant de les pel·lícules mudes als cinemes. Va ser escolaritzat a la seva vila natal i el 1914 va ingressar a la universitat de Brown per estudiar matemàtiques. Després de prestar servei durant dos anys de la Primera Guerra Mundial a la Marina Americana es va graduar a Brown en matemàtiques actuarials el 1921. El curs següent va decidir continuar els estudis actuarials a la universitat de Texas a Austin, però en assistir a les classes de topologia de Robert Lee Moore es va interessar per les matemàtiques pures. El 1923 va obtenir el doctorat amb un tema topològic dirigit per Moore i el curs següent va ser contractat per la universitat Estatal d'Ohio.
A Ohio no es va sentir còmode ja que la universitat li exigia un jurament de lleialtat, i ell mai havia sigut partidari del patriotisme descerebrat, i el 1926 va abandonar Ohio per anar a la universitat de Michigan on va fer la seva carrera acadèmica fins al 1967 en que es va retirar. Després de retirar-se, se'n va anar a viure a Califòrnia i va col·laborar amb la universitat de Califòrnia a Santa Barbara fins a la seva mort el 1982.
Wilder va ser una autoritat en el camp de la topologia i, específicament, en l'estudi de les varietats generalitzades. A partir dels anys 1940's també es va interessar en la història i la filosofia de les matemàtiques, interès que va culminar el 1981 amb la publicació del seu llibre Mathematics as a Cultural System (Les matemàtiques com sistema cultural), en el qual aborda el desenvolupament del coneixement matemàtic des d'un punt de vista gairebé antropològic.

## Referències

* ↑ Raymond, 2003, p. 337.
* ↑ Ayoub, 2004, p. 129.
* ↑ Raymond, 2003, p. 338.
* 1 2 Raymond, 2003, p. 339.
* ↑ Ayoub, 2004, p. 130.
* ↑ Raymond, 2003, p. 341-342.
* ↑ Crowe, 1975, p. 162.
* ↑ Ness, 1990, p. 3.

## Bibliografia

* Ayoub, Raymond G. «The Cultural Basis of Mathematics. Raymond Wilder». A: Raymond G. Ayoub (ed.). Musings of the Masters (en anglès). Mathematical Association of America, 2004, p. 129-150. ISBN 0-88385-549-6.
* Crowe, Michael J. «Ten “Laws” concerning patterns of change in the history of mathematics» (en anglès). Historia Mathematica, Vol. 2, Num. 2, 1975, pàg. 161-166. DOI: 10.1016/0315-0860(75)90142-1. ISSN: 0315-0860.
* Ness, Harald M. «Mathematics: A Significant Force in Our Culture» (en anglès). Humanistic Mathematics Network Journal, Vol. 5, Num. 4, 1990, pàg. 3-8. DOI: 10.5642/hmnj.199001.05.04. ISSN: 1065-8297.
* Raymond, Frank. «Raymond Louis Wilder». A: National Academy of Sciences. Biographical Memoirs, Volum 82 (en anglès). National Academies Press, 2003, p. 336-351. ISBN 9780309086981.

## Enllaços externs

* O'Connor, John J.; Robertson, Edmund F. «Raymond Wilder» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Piranian, George; Raymond, Frank A. «Memorial: Raymond Louis Wilder». University of Michigan, 2011. Arxivat de l'original el 9 de gener 2021. [Consulta: 7 gener 2021]. (anglès)
* «Raymond Louis Wilder». American Mathematical Society. [Consulta: 7 gener 2021]. (anglès)
* «Raymond Louis Wilder, 1965-1966 MAA President». Mathematical Association of America. Arxivat de l'original el 26 de gener 2013. [Consulta: 7 gener 2021]. (anglès)